TOSHKENT SHAHAR HOKIMLIGINING MUNITSIPAL MULK OBYEKTLARINI SOTISH TO‘G‘RISIDA

Davlat tasarrufidan chiqarish va xususiylashtirish jarayonlarini yanada rivojlantirish va chuqurlashtirish, shuningdek Toshkent shahrining ijtimoiy dasturlari va muhandislik infratuzilmasini mablag‘ bilan ta’minlash uchun qo‘shimcha manbalarni jalb etish maqsadida Vazirlar Mahkamasi qaror qiladi:
 1. O‘zbekiston Respublikasi Davlat mulki qo‘mitasi va Toshkent shahar hokimligining Davlat tasarrufidan chiqarish va xususiylashtirish dasturiga 1 va 2-ilovalarga* muvofiq munitsipal mulk obyektlarini qo‘shimcha ravishda kiritish to‘g‘risidagi taklifiga rozilik berilsin.
 2. O‘zbekiston Respublikasi Davlat mulki qo‘mitasi mazkur obyektlarni belgilangan tartibda Toshkent shahar hokimligi mablag‘lari hisobiga qayta baholasin.
 3. Belgilansinki, ilovalarda ko‘rsatilgan obyektlarni sotishdan tushgan mablag‘lar Toshkent shahar hokimligining maxsus maqsadli hisob raqamida jamlanadi va to‘liq miqdorda Vazirlar Mahkamasining qurilish, qurilish materiallari sanoati, uy-joy-kommunal xo‘jaligi va transport kompleksi bilan kelishgan holda munitsipal uy-joy qurishga, avariya holatidagi kasalxonalar va maktablarni mukammal ta’mirlash va rekonstruksiya qilishga, muhandislik kommunikatsiyalarini rivojlantirishga, bug‘ qozonxonalari agregatlari va issiqlik tarmoqlarini mukammal ta’mirlashga, shuningdek 2001-2002-yillar investitsiya dasturlariga kiritilgan obyektlar bo‘yicha kreditorlik qarzini qaytarishga yo‘naltiriladi.
 4. Toshkent shahar hokimligi bir hafta muddatda munitsipal mulkni sotishdan tushgan mablag‘lar tushumini Toshkent shahar hokimligining maxsus maqsadli hisob raqamida hisobga olish va ularni Toshkent shahrining ijtimoiy dasturlari va muhandislik infratuzilmasini mablag‘ bilan ta’minlashga sarflash tartibini ishlab chiqsin va O‘zbekiston Respublikasi Moliya vazirligi hamda Davlat mulki qo‘mitasi bilan kelishsin.
 5. Munitsipal mulk obyektlarini sotishdan olingan mablag‘lardan maqsadli foydalanilishi uchun mas’uliyat Toshkent shahar hokimi R.M. Shoabdurahmonov zimmasiga yuklansin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari K.N.To‘laganov zimmasiga yuklansin.